Baba wa mshambuliaji Mbwana Samatta, Ally Pazi amemkalia kooni mtoto wake Mohamed Samatta anayeichezea KMC akimtaka ampe Sh10, 000 baada ya kukosa penalti katika mchezo wao wa Kombe la Ligi (FA) waliocheza dhidi ya Kagera Sugar. Mzee Pazi alisema siyo Mohamed peke yake ndiye hukumbana na adhabu hiyo, bali hata Mbwana anayeichezea AstonVilla inayoshiriki Ligi Kuu ya England naye huwa anakumbana na adhabu hiyo pindi anapokosa penalti. Mzee huyo aliweka kiwango hicho kwa watoto wake kama adhabu kwa watoto wake pindi wanapokosa penalti kwa kuwa zamani aliwafundisha namna ya kupiga mikwaju ya penalti wanapobahatika kuwa wapigaji. “Akifika hapa atatoa tu, unajua hajaja kwa sababu ya timu yao, akija hapa atatoa ndio mambo mengine yataendelea na huu utaratibu wanaujua,” alisema Mzee Pazi wakati akizungumza na gazeti moja hapa nchini.